黄庭坚
和世弼中秋月咏怀
一年中秋最明月，也照贫家门户来。
清光适从人意满，壶觞政为诗社开。
秋空高明万物静，此时乃见天地性。
广文官舍非吏曹，况得数子发嘉兴。
千古风流有诗在，百忧坐忘知酒圣。
露华侵衣寒耿耿，绝胜永夏处深甑。
人生此欢良独难，夜如何其看斗柄。
王甥俊气横九州，樽前为予商声讴。
松烟洒落成珠玉，溪藤卷舒烂银钩。
北门楼卤地险壮，金堤浊河天上流。
离宫殿阁碍飞鸟，霸业池台连秃鶖。
当日西园湛清夜，冠盖追随皆贵游。
使臣词句高突兀，慷慨悲壮如曹刘。
我於人闲触事懒，身世江湖一白鸥。
空余诗酒兴不浅，尚能呻吟卧糟邱。
偶然青衫五斗米，夺去黄柑千户侯。
永怀丹枫树微脱，洞庭潇湘晚风休。
晴波上下挂明镜，棹歌放船空际浮。
不须乞灵向沈谢，清兴自与耳目谋。
江山於人端有助，君不见至今宋玉传悲秋。
期君异时明月夜，把酒岳阳黄鹤楼。